Giorgio Gallaro

Giorgio Demetrio Gallaro, nado o 16 de xaneiro de 1948 en Pozzallo (Italia), é un eclesiástico greco-católico italiano, bispo de Piana degli Albanesi dende o 31 de marzo de 2015. Traxectoria
Naceu en Pozzallo (Sicilia) o 16 de xaneiro de 1948. Rematou os estudos de Filosofía no seminario diocesano de Noto en 1968, e os de Teoloxía no seminario de San Xoán en Camarillo (California). Foi ordenado diácono en 1971, e o 27 de maio de 1972 foi ordenado sacerdote da arquidiocese dos Ánxeles, onde serviu como vigairo parroquial e catequista.
En 1980 licenciouse en Teoloxía litúrxica polo Pontificio Instituto Litúrxico, e en 1981 doutorouse en Dereito canónico oriental polo Pontificio Instituto Oriental.
En setembro de 1987 incardinouse na eparquía greco-melquita de Newton, logo de exercer o seu ministerio na mesma dende 1982, traballando no tribunal matrimonial, como profesor do seminario, como secretario do arcebispo e como vigairo xudicial. Entre 1983 e 1990 foi tamén sacerdote visitante na comunidade grecocatólica ucraína de Manchester.
En 1994 licenciouse en Teoloxía ecuménica pola Pontificia Universidade de San Tomé de Aquino, e posteriormente foi profesor no Seminario Católico Bizantino dos Santos Cirilo e Metodio en Pittsburgh. Compaxinou isto co seu ministerio na arquieparquía de Pittsburgh como vigairo xudicial. Foi tamén consultor da Congregación para as Igrexas Orientais.
O 31 de marzo de 2015 o papa Francisco nomeouno bispo de Piana degli Albanesi. Recibiu a consagración episcopal o 28 de xuño na Divina Liturxia celebrada na catedral de San Demetrio Megalomártir, de mans do bispo de Lungro Donato Oliverio, e tendo como co-consagradores ao bispo de Newton Nicholas Samra e ao exarca de Grecia Dimitrios Salachas. Obra
Giorgio Gallaro ten escrito varios libros e numerosos artigos relacionados coas igrexas católicas orientais. Foi tamén autor de moitos artigos en SOPHIA, a publicación da eparquía de Newton, baixo diferentes pseudónimos. Ademais de inglés e italiano, fala francés, castelán, latín e grego, e ten coñecementos de albanés, portugués e árabe.
Artigos
Gallaro, George; Salachas, Dimitri (2010). "The Ritus Sacer and the Sacrament of Marriage in the Byzantine Churches". The Jurist: Studies in Church Law and Ministry (en inglés) (Catholic University of America) (70). ISSN 0022-6858. Giorgio D. , Gallaro (2010). "Revisiting the saintly founder of Grottaferrata: Nilus the Calabrian". Nicolaus. Rivista di teologia ecumenico-patristica 37 (2): 293–300. Giorgio D. , Gallaro (2011). "A Calabrian in the footsteps of the Desert Fathers: Saint Francis of Paola". Nicolaus. Rivista di teologia ecumenico-patristica 38: 219–223. Gallaro, George Dmitry; Vasiľ, Cyril (2013). "Remarriage in the Orthodox Church Challenges Catholic Church". Studia Canonica (en inglés) 47 (1): 119–143. ISSN 0039-310X. doi: 10. 2143/STC. 47. 1. 2990738. Gallaro, George Dmitry (2014). "Christian oikonomìa Revisited". Studia Canonica (en inglés) 48 (1): 151–169. ISSN 0039-310X. doi: 10. 2143/STC. 48. 1. 3047115. Gallaro, George; Lorusso, Lorenzo (2016). "Divorced and Remarried in the Eastern Orthodox Churches". Studia Canonica (en inglés) 50 (2): 485–502. ISSN 0039-310X. doi: 10. 2143/STC. 50. 2. 3183450.